**Energetikos ministerijos 2022-06-06 d. organizuoto pasitarimo Dėl apsirūpinimo kuru apžvalga**

**Energetikos ministerija, atsižvelgiant į LŠTA perspėjimus dėl apsirūpinimo kuru ateinančiam šildymo sezonui rizikas, suorganizavo dar vieną pasitarimą, kuriame buvo aptartos biokuro tiekimo rizikos ir ruošiami sprendimai jo patikimumo užtikrinimui.** Toliau pateikiamos pagrindinės pasitarimo mintys.

Baltpool biržos atstovai Andrius Smaliukas ir Vaidotas Jonutis pasidalino savo įžvalgomis ir planais:

1. Kovo mėnesio biokuro kainos indikuoja tikėtiną kitų metų biokuro kainų lygį.
2. Kadangi biokuro paklausa augs ne tik Lietuvoje bet ir aplinkinėse šalyse, o importo nebeliko, tikėtinas reikšmingas biokuro brangimas 2022/2023 metų šildymo sezone.
3. Biržoje jau pradėta prekiauti SM3D biokuru, kuris gaminamas iš miško kirtimo padžiovintų atliekų, nupurtant spyglius ir lapus. Šis kuras bus taip pat įskaičiuojamas į 30 % privalomo kiekio panaudojimą didelėse CŠT įmonėse.
4. Rekomenduojama pradėti anksčiau pirkti biokurą ir kaupti arba sudaryti ilgalaikius pirkimo sandorius su pristatymu pagal poreikį žiemą.
5. Baltpool paskelbė ilgalaikio indeksuojamos kainos biokuro pirkimo sandorio projektą. Gavus rinkos dalyvių pastabas ir patvirtinus projektą bus pradėta prekyba pagal šį modelių nuo 2022 liepos 1 d., preliminariai.
6. Siūloma diversifikuoti biokuro pirkimus kombinuojant ilgalaikius ir trumpalaikius sandorius, tačiau dabartinėje situacijoje prioritetą teikti išankstiniam užpirkimui.
7. Siūloma aktyviau naudoti rezervinio biokuro pirkimo sandoriais.

Valdas Kaubrė (VMU vadovas):

1. VMU prieš kelis metus buvo paruošusi apie 800 000 ktm/m. miško kirtimo atliekų, kurias nupirko šilumos ir elektros gamintojai. Pastaraisiais metais, dėl baltarusiško biokuro importo, dideli žaliavos kiekiai liko miške nepanaudoti.
2. Šiais metais planuoja pateikti rinkai 400 000 ktm žaliavos biokurui.
3. Negali miške kaupti kirtimo atliekų krūvų, nes neleidžia to daryti priešgaisrinės taisyklės.
4. Sukrautos atliekos - geresnė žaliava, tačiau tam reikalingos sąnaudos, o jeigu jų nenuperka susidaro nuostoliai. Dėl to dalis kirtimo atliekų tiesiog paskleidžiama miške.
5. Reikalingos garantijos (išankstinės) dėl atliekų pardavimo, tuomet VMU galėtų kokybiškai paruošti žaliavą biokurui SM3.

Marius Valukynas (LITBIOMA prezidentas):

1. Biokuro gamintojai galėtų patiekti iki 1,5 mln. ktm/m. biokuro iš kirtimo atliekų, jeigu jį kas nors nupirktų. Reikia išankstinių sandorių.
2. Prognozuojamos kainos ateinančiam šildymo sezonui biokuro SM3 apie 25 EUR/MWh, o biokuro SM2 apie 60-70 EUR/MWh, todėl, kad iš kamieninės medienos pagamintas SM2, reikalingas pramonei ir eksportui, o SM3 tinka tik deginimui. Jo net neeksportuoja.
3. Norint paruošti SM3D, žaliavą jau dabar reikia traukti iš miško į laukus ir džiovinti. Tačiau nėra garantijų dėl jo pardavimo.
4. Sutinka, kad ne visi katilai gali kokybiškai deginti SM3, todėl juos reikia pritaikyti arba pakeisti. Kodėl „proveržio pakete“ ar kitose paramos priemonėse nėra numatyta parama katilinių ir elektrinių pritaikymui deginti SM3?
5. Reikia reglamentavimo pakeitimų, kurie padėtų atpiginti biokurą. Pavyzdžiui, padidinti leistiną sunkvežimių tonažą, leisti kaupti didesnes biokuro krūvas ir t.t.
6. Tiek biokuro gamintojai, tiek biokuro naudotojai gali kaupti tik kokybišką SM2, nes SM3 kaista ir gali užsidegti.

Danas Augutis (Aplinkos viceministras):

1. Reikia skubių ir ilgalaikių priemonių.
2. AM planuoja riboti perkamos medienos kiekius valstybinių miškų aukcionuose, siekiant išvengti spekuliacijų ir eksporto.
3. Neparduotos kirtimo atliekos supūva ir išskiria CO2.
4. Kirtimo atliekų ruošimas ir biokuro tiekimas/pirkimas susiję su įvairiomis rizikomis. Jas reikia pasidalinti tarp rinkos dalyvių.
5. Yra didelis sąžalynų potencialas, kuris menkai panaudojamas.

Audrius Vaitkevičius:

1. Biokuro dar niekada nepritrūko, gamintojai atkuria savo galingumus jam pabrangus ir išnykus pigiam importui.
2. SM3 tinka tik einamajam deginimui. Nei VMU, nei privatūs miškų savininkai nekaups ir nesaugos didelių krūvų kirtimo atliekų dėl gaisro pavojaus ir draudimų. Pervežti į laukus ir perkrovus laikyti – tai papildomos sąnaudos, kurios brangina SM3 biokurą.
3. Sandėliuoti ir kaupti kirtavietėse galima tik kamieninę medieną iš kurios gaminama SM1 ir SM2 biokurai. Iš ko bus gaminamas SM3D?

Nerijus Kupstaitis:

1. Kirtimų apimtys didėja dėl medienos pabrangimo.
2. SM3D bus brangesnis negu SM3 dėl saugojimo ir perkrovimo kaštų.
3. Kol kas neaiški SM3D paklausa.
4. Reikia abipusių garantijų dėl sandorių, kad biokuro ruoša atitiktų poreikį.

Donatas Jasas (VERT): kadangi energetinė krizė nesibaigia ir išteklių kainos auga, planuojama pratęsti pagreitintą sąnaudų įskaičiavimą į šilumos kainas ir po 2022 rugsėjo.

Dainius Mikolaitis: PAGD parengė biokuro saugojimo taisyklių pakeitimus, tačiau Energetikos ministerija jiems prieštarauja.

 Valdas Lukoševičius (LŠTA):

1. Reikia kuo greičiau pradėti naudoti ir išbandyti ilgalaikio pirkimo sandorį indeksuojamomis kainomis realioje biržoje, tačiau jeigu jis neužtikrins pasiūlos reikia ieškoti ir kitų būdų biokuro tiekimo patikimumui užtikrinti.
2. Šilumos kainos reguliuojamos ir būtinos investicijos katilų pritaikymui, siekiant kokybiškai deginti SM3 biokurą, didins kapitalo sąnaudas ir šilumos kainas. Turėtų būti tam skirta speciali finansinė parama. Kitos rengiamos investicinės paramos priemonės ateis dar negreitai (ES parama 2021-2027 metams) arba ji yra santykinai maža (Laikinoji valstybės pagalba pagal „Karo komunikatą“).
3. Praktikoje SM2 biokuras kartais neatitinka net SM3 kokybės. Siūloma tokį kurą užskaityti, kaip gamintą iš miško kirtimo atliekų ir įskaičiuoti į 30 % privalomojo deginimo kvotą. Reikia parengti atitinkamą procedūrą.

Inga Žilienė (Energetikos viceministrė):

1. EM išnagrinės dalyvių mintis ir pasiūlymus.
2. Siūloma su VERT organizuoti atskirą pasitarimą dėl biokuro įskaičiavimo į šilumos kainas.
3. Po 2-3 savaičių EM suorganizuos panašų pasitarimą, kad aptarti padarytą pažangą ir pokyčius.